ОТЧЕТЕН ДОКЛАД

ЗА ДЕЙНОСТТА НА НЧ „ ГРАНИТ – 1928“, с. НОВО СЕЛО, ОБЩИНА СТАРА ЗАГОРА

ЗА ПЕРИОДА 2020 – 2022 ГОДИНА

Уважаеми читалищни дейци,

Днес отчитаме дейността на читалище „Гранит – 1928“ за периода 2020 – 2022 година. Работата се организира по годишна програма, която се приема на общо събрание и се финансира от ежегодна държавна субсидия.

Читалището се ръководеше от настоятелство в състав Донка Динева –председател, Пенка Загорова-секретар и членове- Радка Стефанова, Валентин Радев и Станимир Стоянов

Основна задача на Настоятелството беше съхранението на постигнатото от предшествениците, възраждане и запазване на традициите, изграждане любов към родния край.

През отчетния период дейността на Читалището премина в **пандемична обстановка,** която промени коренно живота на хората. Провежданите инициативи бяха от групи с малко участници, или на открито. Такива форми на работа бяха изложби, излети, трудови акции. Засилиха се проявите в социалните мрежи. Отпаднаха масовите инициативи, като екскурзии, посещения на театър, опера и др.

Приятни бяха излетите до Богородична стъпка, до близките местности около селото, посрещане на изгрева за Еньовден. Разкраси се пътят, по който се правят ежедневни разходки. Поставиха се пейки за отмора. Жените от пенсионерския клуб - Тинка Стойкова, Анка Кънчева, Петра Недкова, Иванка Ганева насадиха цветя. Читалищното ръководство изказва искрена благодарност за положения труд.

 **ФБ – групата „Ново село**“ създадена от Радка Стефанова, разшири своята дейност. Освен запознаване с културния и обществен живот в Общината, се публикуваха месечните програми за мероприятията, поздравления към юбиляри и именици, покани за прояви.

Чрез ФБ Читалището се включи в инициативата „Четяща Стара Загора“, която се отбелязва всяка пролет. В проведения поетичен конкурс, се представиха със стихове 6 читалищни членове. Проявата имаше над 100 посетители. Най-много харесвания получи стихотворението на Злати Златев. Да си спомним за него и помним заслугите му за читалищния живот.

През отчетния период /2020/г. част от работата на Читалището беше съсредоточена  **в Клуб Родина за българска история.**

**Изложбата по случай 75 години от края на Втората световна война, „Герои и победители“, проследи участието на новоселци във Втората световна война.** Потърсиха се материали от Военно-историческия архив във Велико Търново, техни близки предоставиха лични вещи, снимки, награди. Използваха се материали, събирани по инициатива на бившия читалищен председател Желязко Костов .

 Ново село е изпратило на фронта 32 души. Събраните документи дават сведения за военните части, в които са служили, длъжността, чина, наградите. Издирени бяха 6 носители на орден за храброст. Един от тях е Желязко Желев, проявил изключителен героизъм, награден с български и съветски орден за храброст. На откриването на изложбата присъства ветеранът от войната Иван Пощаджиев, потомци на фронтоваците, читалищни дейци. Гости на тържеството бяха представители от Съюза на ветераните от войната, Стара Загора. Всички материали са събрани в папка, като непрекъснато се обогатяват от дарения.

Друга голяма изложба беше **„Родовете на Ново село“.** Чрез нея се представиха резултатите от родоизследователската дейност на Читалището. Особен интерес пробуди първото родословно дърво на новоселски род, съставено от Дечо Ваклинов и материали, събрани от Генчо Загоров по повод 60 годишнината на читалището.

Читалищното настоятелство се насочи към включване в читалищния живот на талантливи жители и специалисти в различни области .

Така бяха проведени две изложби. Първата, по случай 8-март – изложба на жени-художнички от селото. Втората – за Еньовден: приложни изкуства, цветя. Проявите бяха посрещнати с голям интерес . Повечето творби бяха откупени. Трябва да отбележим майсторството на Габриела, Жаклина Иванова, Анка Кънчева, Ганка Колева, Златина Сотирова, Марка Николаева, Снежана Димитрова.

 Друга проява със специалист от селото беше беседата на ветеринарния лекар Светла Велкова, с презентация на тема „Грижа за домашните любимци“ .

През лятото на 2021г. гостуваха представители от Исторически музей град Полски тръмбеш. Срещата премина под надслов „Говорещата и пееща кутия“. Беше представена колекция от радиоапарати, чието ядро е сбирката на Ганчо Димитров от Ново село. В събитието, освен информация за развитието на радиоапаратите в България, с песни и стихове се включиха наследници на Ганчо Димитров и деца от селото.

Всяко лято читалищното настоятелство разработва специална програма за **работа с децата**.

Поради епидемичната обстановка, повечето занимания бяха на открито. Интерес предизвикаха кратките екскурзии до Старозагорски бани / селищната могила, минерален извор/, Спасителен център за диви животни град Стара Загора, а през 2022г. – обновения зоопарк.

През лятото на 2021г. и 2022г. се проведоха и екскурзии: Стара Загора – Велики Преслав , Стара Загора – Мезек, и до най-новите музеи в Чирпан и Пловдив. Екскурзиите бяха посрещнати с интерес.

Общото впечатление е , че участниците намаляват. Стремежът е да се включват повече младежи и деца.

През лятото бяха направени интересни опити за разнообразяване живота на хората чрез провеждане на йога занимания и лятно кино. Новите инициативи породиха интерес сред хората. Добре е да се поощрят и доразвият.

Читалищното настоятелство изказва похвала за активното участие в лятната работа на децата Кристиян Фурлински, Антонина Антонова, Ния Колева, Искрена Бобова, Поля Атанасова, Десислава Овчарова, Николай Георгиев, Емо Георгиев, Виктор и Крис Иванови, Емилиян Бърдарски, Делян Ковачев, Бориса.

Опитът на читалищното настоятелство в епидемична обстановка беше споделен в два броя на „Читалищен вестник“ от секретаря Пенка Загорова. Редакцията на вестника и читателите откликнаха позитивно на дописките.

**Библиотеката 2020-2022 г.**

 Библиотеката вече е регистрирана в националния регистър. Към момента притежава 2995 книги. Броят читатели бележи леко увеличение – от 14 през 20 г. , на 19 през 2022 г. Раздадените книги са средна 80 за периода. През 21 и 22 година има и посещения в читалня – общо 13 ,при 0 за 20 год.

 Закупуват се нови книги, търсени от читателите или нашумели сред културната общественост. Общо са 36 на стойност 460 лв. Като дарения са получени 235 броя, като се подбират само подходящи заглавия.

 Използват се различни форми за привличане на читатели, макар, че успехите не са големи: читателски срещи, изложби на библиотечни материали, зелена библиотека през лятото, запознаване с писатели и книги в пенсионерския клуб и др.

През 2022 год. бяха проведени следните прояви:

* Две срещи с творци – поети с Мира Дочева и Пенчо Пенчев /в рамките на Празника на книгата и Маратона на четенето/ и с Мария Донева /в лятната работа/
* Участие в преписването на История Славяноболгарская. През изтеклата 2022 година се навършиха 300 години от рождението на Паисий Хилендарски и 260 години от написването на „Историята“. По този повод всички училища и 22 читалища в община Стара Загора се включиха в честването. Те преписаха всички 158 страници от творбата. Читалището се представи с ученичката от Х клас Антонина Антонова, която беше наградена с грамота и икона от Зографския манастир.
* Зелена библиотека –през лятото изнасяне на книги в двора на читалището, които не са инвентирани. Една инициатива, която се провежда за първи път. Всеки може да вземе книгата вкъщи или да допълни библиотеката със своя. На проявата откликнаха както възрастните, така и децата.
* „Приказки под старата липа” – четене на приказки с най-малките. Сбирките получиха добра популярност. Доста деца се включиха в инициативата, като изявиха желание сами да прочетат любима приказка.

Осъществени бяха и няколко изложби:

* „Художникът на нашето Освобождение“ – по повод 180 - годишнината от рождението на Василий Верешчагин. Използвани са материали от фонда на библиотеката.
* „Документите разказват истории“ – краеведски материали за историята на селото. В тази връзка бе проведена читателска среща на тема „Документи и история” с гост Вяра Жекова, експерт в Държавен архив Стара Загора за семейните документи и тяхната историческа стойност.
* Георги Бояджиев – 95 годишнината от рождението на летеца, загинал край Ново село при изпълнение на учебни занятия.

През отчетния период бяха **описани, проверени и подредени всички актове за придобиване и отчисляване на книги,** отделяне на морално остарели и повредени книги за отчисляване. Отделиха се книги за подвързване. Обособиха се 2 места за работа със справочна литература.

На страницата на селото се публикува информация за новозакупени книги, книги по актуална тема.

Читалищното настоятелство изказва специална благодарност на Атанас Маринов, който дари 2 броя компютри за работата на библиотеката. Чрез тях, библиотекарката Теодора Танева започна създаване електронен вариант на инвентарната книга. Вписани са 1/3 от наличния фонд. След вписването на всички, ще се даде възможност за лесно търсене на нужните книги.

**Певческа група „Здравец**“ състояща се от 6 певици не успя да продължи своята деййност, поради лични проблеми на участниците и пандемията от коронавирус. Читалищното настоятелство си поставя задача да възобнови работата на групата и попълни състава с нови певици.

**В клуб 90, читалищни членове навършили 90 години, обявени за почетни читалищни деятели** през изтеклата 2021 година се включи Първо Нанев. А през 2022г. Иван Пощаджиев навърши достолепните 100г. Събитието беше тържествено отбелязано от Съюза на ветерните и Военно окръжие. Отбелязахме 80-годишните юбилеи на Керка Николова и Петра Недкова, 70-годишнината на Радка Димитрова. На всички читалищното настоятелство изказва пожелания за здраве и щастливи дни.

През 2020 г. се създаде ново семество – Деси и Андон Радеви. Роди се и тяхната рожба Ева. И на тях читалището поднесе поздравленията си.

**Читалището** наброява 66 членове. Има интерес към неговата дейност. Настоятелството се старае да приобщава повече млади хора и наскоро заселили се към провежданите инициативи. Стреми се да провежда такива инициативи, които да провокират интереса на хората, да пази традициите и паметта чрез краеведската дейност. Добрата работа на екипа беше забелязана и от ръководството на отдел „Култура“. През отчетния период за добрата си дейност, Читалището беше споменавано в годишните доклади на Общината и поощрявано с увеличение на субсидията. Това задължава читалищното настоятелство да поддържа високо ниво на работа. Ръководството изказва искрена благодарност на секретаря на читалището г-жа Пенка Загорова за възрожденския хъс за работа, труд, енергия и всеотдайност.

През изтеклата година не е купувано ново **оборудване.**

Читалището притежава компютър с достъп до интернет, принтер, таблет. Всички са закупени в предишни години. Сцена и сценична техника нямаме. Инвентарът е описан в инвертарни списъци, където се отразяват дарените и закупени предмети.

**Читалищното настоятелство** проведе 4 заседания. На тримесечие се отчита извършеното и се набелязват предстоящите задачи. Предвиждат се необходимите средства за мероприятията. Разискванията и решенията се описват в протоколи.

На граждански договор е назначена Теодора Танева, изпълняваща длъжността библиотекар с 10 часа седмично в 4 дни, възнаграждение - 180 лева. Читалищното настоятелство изказва похвала на г-жа Танева за отговорната и добре изпълнявана работа.

Читалищното ръководство поддържа добра координация с **отдел „Култура“** в Общината.

Всички читалищни мероприятия се организират със съдействието на **Кметството**. Кметският наместник Михал Атанасов участва пряко или помага в работата на Читалището. Заедно се организират празници, почистване на селото, трудови акции.

Читалището се помещава в **общинска база.** Заедно с Кметството се ползвасградата на бившето училище. Използваната площ е около 75 кв. м – зала за събрания, библиотека, офис на читалищното настоятелство.

Читалището не разполага с музейна сбирка.

Сградата подлежи на основен ремонт – приземен етаж, покрив. Пред главния архитект на Общината е поставен въпросът за изготвяне на проект за ремонт. В две докладни записки до Кмета подробно е описано състоянието на сградата. Вече втора година няма развитие по казуса.

Читалището има нужда от използването на приземния етаж, където да се оформи сцена оборудвана с необходимата техника, салон за масови прояви.

Новото читалищно настоятелство да продължи добрата работа на предходния екип и доведе до успех ремонта на сградата.

28.01.2023г. Председател:

с. Ново село /Донка Динева/